[{"text_idx": "#000004", "text": "Mae ymgynghoriad cyhoeddus bellach yn agored ar y cynnig i greu \u201cGorchymyn Pysgodfa\u201d newydd yn nwyrain Afon Menai i gymryd lle\u2019r Gorchymyn Pysgodfa sydd wedi bod ar waith ers 1962. Mae\u2019r Gorchymyn Pysgodfa newydd hwn yn hanfodol ar gyfer dyfodol ffermio pysgod cregyn yn yr ardal hon, ac rydym yn awyddus i glywed eich barn. Mae\u2019r ymgynghoriad ar agor rhwng 8 Ebrill ac 8 Mai 2021. Rhoddwyd hysbysiadau ffurfiol o\u2019r ymgynghoriad yn Fishing News, y Daily Post a\u2019r Western Mail."}, {"text_idx": "#000005", "text": "Yn ymarferol, mae\u2019r Gorchymyn Pysgodfa newydd arfaethedig yn adnewyddiad \u201ctebyg am debyg\u201d o\u2019r Gorchymyn presennol o 1962. Prif nodweddion y Gorchymyn Pysgodfa newydd yw:-"}, {"text_idx": "#000006", "text": "Bydd ardaloedd a gweithgareddau ffermio pysgod cregyn yn aros yn yr un lleoliadau ag y maent heddiw; ac\nNi fydd y gweithgareddau o ddydd i ddydd fel ar hyn o bryd (megis hwylio, pysgota a cherdded ar y traeth) yn cael eu heffeithio."}, {"text_idx": "#000007", "text": "Gellir lawrlwytho copi o\u2019r \u201cGorchymyn Pysgodfa\u201d newydd yma. Rydym wedi darparu rhywfaint o wybodaeth ar eich cyfer fydd o gymorth i chi wrth ymateb i Lywodraeth Cymru a MSFOMA, yn ogystal a\u0302 rhywfaint o wybodaeth gefndirol am ffermio pysgod cregyn yn Afon Menai."}, {"text_idx": "#000008", "text": "Mae\u2019r ymgynghoriad hwn yn cael ei gynnal yn unol a\u0302 Deddf Pysgodfeydd Mo\u0302r (Pysgod Cregyn) 1967. Mae\u2019r Ddeddf yn ei gwneud yn ofynnol (yn Atodlen 1) i ni gynnal ymarfer ymgynghoriad ar gyfer Gorchymyn Pysgodfa newydd am gyfnod o fis."}, {"text_idx": "#000010", "text": "Fel rhan o\u2019r broses statudol, mae\u2019n ofynnol yn o\u0302l y gyfraith i ni ymgynghori a\u0302 thirfeddianwyr, les-ddeiliaid a meddianwyr tir yn ogystal a\u0302 chyrff statudol ac ymgymerwyr statudol. Mae\u2019r ymgynghoriad yn agored i unrhyw un sydd a\u0302 diddordeb yn y maes. Er mwyn codi ymwybyddiaeth rydym wedi rhoi hysbysebion mewn papurau lleol, ac wedi anfon hysbysiadau yn uniongyrchol at yr holl barti\u0308on a\u0302 diddordeb yr ydym yn ymwybodol ohonynt ac sydd wedi bod mewn cysylltiad a\u0302 ni eisoes. Rydym hefyd wedi ceisio adborth trwy ein gwefan a\u2019n cyfryngau cymdeithasol."}, {"text_idx": "#000012", "text": "Dechreuodd y cyfnod ymgynghori ar 8 Ebrill 2021 ac mi fydd yn para am fis, gan orffen ar 8 Mai 2021."}, {"text_idx": "#000013", "text": "Gallwch ymateb un ai drwy\u2019r post neu e-bost. Os yn bosib, dylech ymateb i MSFOMA a Llywodraeth Cymru \u2013 yn syml er mwyn sicrhau bod y ddau barti yn gwybod beth yw eich barn, a bydd yn osgoi problemau o ran rhannu data a GDPR. Gallwch wneud hyn drwy glicio ar y ddolen hon yma, a fydd yn creu e-bost yn awtomatig i chi gyda chyfeiriadau Llywodraeth Cymru a MSFOMA. Manylion cysylltu llawn Llywodraeth Cymru ac MSFOMA yw:-"}, {"text_idx": "#000015", "text": "Dwyrain Afon Menai yw\u2019r safle dyframaethu pwysicaf yng Nghymru gyfan, a\u2019r ardal ffermio cregyn gleision unigol fwyaf yn y DU i gyd. Mae llwyddiant yr ardal hon yn deillio o\u2019r amgylchedd naturiol unigryw sy\u2019n berffaith ar gyfer cregyn gleision; a hefyd yr amddiffyniad cyfreithiol (a elwir yn \u201cOrchymyn Pysgodfa\u201d) sy\u2019n caniata\u0301u i ffermwyr cregyn gleision lleol dyfu cregyn gleision heb ofni y byddant yn cael eu dwyn gan eraill."}, {"text_idx": "#000016", "text": "Bydd y \u201cGorchymyn Pysgodfa\u201d a wnaed gan y Llywodraeth yn 1962 yn dod i ben y flwyddyn nesaf. Os na chaiff ei adnewyddu, yna bydd Cymru yn colli ei lle blaenllaw o ran dyframaethu yn y DU, a bydd y busnesau lleol a\u2019r swyddi sy\u2019n dibynnu ar bysgota cregyn gleision yn diflannu. Mae adnewyddu\u2019r Gorchymyn Pysgodfa hwn yn bwysig i Gymru ac i\u2019r economi leol."}, {"text_idx": "#000017", "text": "Dros y 59 mlynedd diwethaf, mae\u2019r ffermwyr pysgod cregyn yng Ngogledd Cymru wedi gweithio\u2019n galed i sefydlu eu safle blaenllaw mewn dyframaethu yn y DU. Maent wedi comisiynu gwaith ymchwil gan wyddonwyr o Brifysgol Bangor i archwilio sut i leihau effeithiau amgylcheddol ac i wneud y defnydd gorau o\u2019r ardal fel bod cregyn gleision yn cael eu ffermio\u2019n gynaliadwy. Yn 2010 pysgodfa Afon Menai oedd yr ardal ffermio cregyn gleision cyntaf yn y byd i gael ei hardystio gan y Cyngor Stiwardiaeth Forol."}, {"text_idx": "#000019", "text": "Twitter feed is not available at the moment."}]